
A jogalkotásról szóló 2010. évi CXXX. törvény 17. §-a alapján a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásnak megfelelően a hődíj tarifák alkalmazásának módosítása hatásait az alábbiakban foglaljuk össze: 

1. Társadalmi, gazdasági, költségvetési hatások

1.1. Társadalmi hatások
A teljesítmény alapú hődíj tarifa alkalmazásának jövőbeli megszüntetésével csökkenthető azon törekvés, mellyel néhány gazdasági társaság piacszerzési céllal, a hődíjban rejlő különbséget kihasználva igyekszik rávenni a közös képviseleteket a váltásra. Ennek visszaszorításával elkerülhető, hogy a díjfizetők eladósodjanak és kiszolgáltatottá váljanak a vállalkozóknak, valamint az üzemeltetés költsége továbbra is a hatósági áras körben marad, így vonatkozik rá a rezsicsökkentés és a folyamatos hatósági árkontroll is.

1.2. Gazdasági, költségvetési hatások
Az alkalmazott tarifa módosítással elkerülhető, hogy a távhőszolgáltatók árbevétele jelentősen csökkenjen, így a keletkező hiányt nem kell további támogatásokkal kompenzálni. A módosítással a hődíj tarifák közötti indokolatlan eltérés megszűnik.

2.    Környezeti és egészségi következmények

A szabályozásnak nincsenek környezeti és egészségi következményei.

3. Adminisztratív terhek alakulása

A szabályozás újabb adminisztratív terheket nem ró sem a lakosságra, sem a távhőszolgáltatókra, sem az önkormányzatra.



4. A jogszabály megalkotásának szükségességét, a jogalkotás elmaradásának várható következményei

A hődíjtarifák alkalmazásának jelenlegi szabályozásban rejlő indokolatlan különbség indokolja a rendelet megalkotását. A jogalkotás elmaradása esetén előforduló tömeges távhőszolgáltatási ellátási mód változtatása jelentős árbevétel kiesést indukálhat a távhőszolgáltatóknál, valamint egyenlőtlenséget okozhat az ellátási mód váltást finanszírozni képes és nem képes felhasználói közösségek között. 


5. A jogszabály alkalmazásához szükséges személyi, szervezeti, tárgyi és pénzügyi feltételek

A módosított rendelet alkalmazásához szükséges személyi, szervezeti, tárgyi és pénzügyi feltételeket a távhőszolgáltatók fogják biztosítani.


Budapest, 2014. január 15.

